iOS 26.3 har gjort det nemmere at forlade iPhone

Apple har netop frigivet iOS 26.3 – og selv om opdateringen på overfladen ligner en klassisk omgang fejlrettelser og sikkerhedsrettelser, gemmer der sig en bemærkelsesværdig detalje: Det er blevet lettere at skifte fra iPhone til Android. Det er ikke just den retning, Apple traditionelt har gjort mest for at understøtte. Men med iOS 26.3 tager selskabet et skridt, der reelt gavner brugere, som overvejer at forlade økosystemet.

Den største nyhed i iOS 26.3 er nemlig en ny funktion, der gør det muligt at overføre data direkte fra iPhone til en Android-telefon. Ifølge Apple kan man flytte billeder, beskeder, noter, apps og andet indhold – og endda beholde sit telefonnummer i processen. Visse følsomme oplysninger, som sundhedsdata og Bluetooth-parringer, følger dog ikke med.

Teknisk set bygger funktionen på et udviklerværktøj, Apple introducerede tidligere, som gør det muligt for apps at eksportere og importere data på tværs af platforme. Det betyder, at understøttelsen i praksis afhænger af, om den enkelte app-udvikler har implementeret funktionen.

Der er dog en vigtig krølle: Android-telefonen i den anden ende skal også understøtte overførslen. På Googles side blev den nødvendige funktionalitet først tilføjet i en nyere opdatering til Android 16. Det kan derfor tage tid, før alle relevante Android-modeller er klar.

iPhone-notifikationer til Android-ure

Apple åbner også en anden dør på klem – særligt for os brugere i EU. Med en ny funktion til notifikationsvideresendelse kan iPhone-ejere sende deres notifikationer videre til tredjepartsenheder, herunder smartwatches baseret på Googles Wear OS. Det betyder i praksis, at du kan modtage iPhone-notifikationer på et Android-ur.

Der er dog begrænsninger. Notifikationer kan kun videresendes til én enhed ad gangen. Og vælger du et tredjeparts-ur, kan du ikke samtidig sende notifikationer til et Apple Watch. Alligevel er det et markant skridt i retning af større fleksibilitet – især i et EU-marked, hvor Apple i stigende grad presses til at åbne sit økosystem.

En tredje nyhed i iOS 26.3 handler om privatliv.

Udvalgte nyere enheder med Apples egne C1- og C1X-modemer får en ny indstilling, der kan begrænse præcisionen af den lokationsdata, mobilnetværket har adgang til. Formålet er at reducere mængden af præcise positionsoplysninger, som teleselskaber kan registrere.

Funktionen er dog kun tilgængelig på ganske få enheder – herunder iPhone Air, iPhone 16e og den nyeste iPad Pro med M5-chip – og understøttes kun af udvalgte teleselskaber. Det gør den foreløbig til en nichefunktion.

Resten er business as usual

Samtidig er macOS 26.3, iPadOS 26.3, watchOS 26.3, tvOS 26.3 og visionOS 26.3 blevet opdateret med klassiske stabilitetsforbedringer og sikkerhedsrettelser. Her er der ingen større, synlige nyheder. Til gengæld lurer noget større i horisonten.

Næste opdatering, iOS 26.4, ventes at introducere en mere avanceret version af Siri – angiveligt baseret på Googles Gemini-sprogmodeller. Det markerer i så fald et markant teknologisk skifte for Apples stemmeassistent.

iOS 26.3 har gjort det nemmere at forlade iPhone